b"\n_START_ARTICLE_\nFra Filippo Lippi\n_START_PARAGRAPH_\nFra Filippo Lippi arba Lippo Lippi (tikr. Filippo di Tommaso Lippi, apie 1406\xe2\x80\x931469 m. spalio 8-10 d.) \xe2\x80\x93 ital\xc5\xb3 XV a. ankstyvojo renesanso dailininkas i\xc5\xa1 Florencijos. Tarp svarbiausi\xc5\xb3 jo darb\xc5\xb3 \xe2\x80\x93 romanti\xc5\xa1ki madon\xc5\xb3 atvaizdai ir freskos Prato ir Spoleto katedrose.\n_START_SECTION_\nBiografija\n_START_PARAGRAPH_\nFilipas di Tomasas Lipis gim\xc4\x97 apie 1406 m. Florencijoje skurd\xc5\xbeioje ir gausioje \xc5\xa1eimoje. T\xc4\x97vas Tommaso ir motina Antonia greitu laiku mir\xc4\x97 palikdami Filip\xc4\x85 na\xc5\xa1lai\xc4\x8diu. B\xc5\xabsim\xc4\x85 dailinink\xc4\x85 pri\xc5\xbei\xc5\xabr\xc4\x97jo teta Lapaccia, ta\xc4\x8diau kuri greitu laiku terado Filipui ir jo broliui vienintel\xc4\x99 i\xc5\xa1eit\xc4\xaf \xe2\x88\x92 atiduoti juos vienuolyno globai. Apie 1414 m. Filipas jau buvo priskirtas karmelit\xc5\xb3 vienuolynui Santa Maria del Carmine, \xc4\xaf\xc5\xbeadus pri\xc4\x97m\xc4\x97 1421 m. liepos 8 d. Giorgio Vasari liudijimu, Filipas buvo prastas vienuolis, jo nedomino mokslai, o labiau pramogos ir pie\xc5\xa1imas ant vienuolyno knyg\xc5\xb3. Es\xc4\x85 vienuolyno vyresnysis gal\xc5\xb3 gale nusprend\xc4\x97 leisti Filipui realizuoti save tapyboje ir \xc4\x8dia b\xc5\xabsimasis dailininkas negal\xc4\x97jo surasti geresnio pavyzd\xc5\xbeio kaip to paties vienuolyno ba\xc5\xbeny\xc4\x8dios Branka\xc4\x8di koply\xc4\x8dioje buv\xc4\x99 vieni reik\xc5\xa1mingiausi\xc5\xb3 ital\xc5\xb3 renesanso dail\xc4\x97s darb\xc5\xb3 \xe2\x88\x92 Maza\xc4\x8do freskos. Pirmieji Filipo darbai vienuolyne i\xc5\xa1lik\xc4\x99 tik menkais fragmentais._NEWLINE_Apie 1424 m. Fra Filipas Lipis met\xc4\x97 vienuolyn\xc4\x85 (fra \xe2\x88\x92 liet. \xe2\x80\x9ebrolis\xe2\x80\x9c), ta\xc4\x8diau nebuvo atleistas nuo \xc4\xaf\xc5\xbead\xc5\xb3. Filipo buvimas dokumentuotas tuo metu Pistojoje ir Sienoje. 1426 m. jis pabuvojo Prate, po ko gr\xc4\xaf\xc5\xbeo \xc4\xaf Florencij\xc4\x85. Apie 1431 m. datuojamas pirmas reik\xc5\xa1mingas darbas \xe2\x88\x92 \xe2\x80\x9eMadonna Trivulzio\xe2\x80\x9c savo buvusio vienuolyno Santa Maria del Carmine ba\xc5\xbeny\xc4\x8dioje. Apie 1434 m. Filipas Lipis dirbo Padujoje. Po to seka ne\xc5\xbeinomas laikotarpis, kur\xc4\xaf Giorgio Vasari apra\xc5\xa1o taip: es\xc4\x85 su valtimi i\xc5\xa1plaukus\xc4\xaf dailinink\xc4\x85 kartu su draugais u\xc5\xbepuol\xc4\x97 piratai ir visus pavert\xc4\x97 vergais. Es\xc4\x85 dailininkas sugeb\xc4\x97jo pelnyti pirat\xc5\xb3 vado malon\xc4\x99 anglies gabaliuku nupie\xc5\xa1\xc4\x99s \xc5\xa1iojo atvaizd\xc4\x85. Po to es\xc4\x85 Filipas nupie\xc5\xa1\xc4\x97 pirat\xc5\xb3 vadui ir kit\xc5\xb3, spalvot\xc5\xb3 darb\xc5\xb3, bei buvo paleistas prie Neapolio po 18 m\xc4\x97n. vergijos. Sunku nustatyti, kiek tikrovi\xc5\xa1ka \xc5\xa1i istorija ir, ar apskritai n\xc4\x97ra tik Giorgio Vasari prasimanymas. _NEWLINE_1437 m. datuotas Florencijos arkivyskupo u\xc5\xbesakymas \xe2\x88\x92 paveikslas \xe2\x80\x9eMarija soste su k\xc5\xabdikiu\xe2\x80\x9c, kuris Filipo Lipio nupie\xc5\xa1tas Maza\xc4\x8do maniera. Ma\xc5\xbedaug tuo metu, tikriausiai Fra Filipas Lipis susipa\xc5\xbeino su Fra And\xc5\xbeeliko darbais, kurio \xc4\xaftaka prad\xc4\x97jo jaustis Filipo darbuose. Tuo metu dailininkas pateko \xc4\xaf \xc4\xaftaking\xc5\xb3 Florencijos bankinink\xc5\xb3 Medi\xc4\x8di\xc5\xb3 glob\xc4\x85. Florencijoje dailininkas atliko grup\xc4\x99 darb\xc5\xb3 religin\xc4\x97mis temomis ba\xc5\xbeny\xc4\x8dioms ir klierik\xc5\xb3 u\xc5\xbesakymams. \xc5\xa0iuose darbuose persipina Maza\xc4\x8do ir Fra And\xc5\xbeeliko \xc4\xaftakos, kaip \xe2\x80\x9eMarijos kar\xc5\xabnavime\xe2\x80\x9c ir \xe2\x80\x9eGerojoje naujienoje\xe2\x80\x9c. Augant\xc4\xaf dailininko autoritet\xc4\x85 rodo 1452 m. u\xc5\xbesakymas Prato miesto katedroje, kuris buvo i\xc5\xa1 prad\xc5\xbei\xc5\xb3 si\xc5\xablytas Fra And\xc5\xbeelikui. Prato katedroje iki 1465 m. Fra Filipas Lipis suk\xc5\xabr\xc4\x97 i\xc5\xa1 ties\xc5\xb3 auk\xc5\xa1tos klas\xc4\x97s subrendusio k\xc5\xabr\xc4\x97jo freskas \xc5\xa0v. Stepono ir \xc5\xa0v. Jono Evangelisto gyvenim\xc5\xb3 motyvais._NEWLINE_1456 m. Prate dailininkas susikompromitavo meil\xc4\x97s nuotykiu su Lucrezia Buti, kuri, manoma, buvo kilmingos \xc5\xa1eimos dukt\xc4\x97, patik\xc4\x97ta vienuolyno globai ir aukl\xc4\x97jimui. Pasak Giorgio Vasari, dailininkas j\xc4\x85 buvo j\xc4\x97ga pagrob\xc4\x99s ir u\xc5\xbedar\xc4\x99s savo namuose. Su Lucrezia Buti Filipas susilauk\xc4\x97 dviej\xc5\xb3 vaik\xc5\xb3: 1457 m. s\xc5\xabnaus Filipino (b\xc5\xabsimo irgi garsaus renesanso dail\xc4\x97s meistro) ir 1465 m. dukt\xc4\x97s Alesandros. \xc5\xa0iuo laikotarpiu Filipo talentas pasiek\xc4\x97 vir\xc5\xa1\xc5\xabn\xc4\x99. Be Prato katedros fresk\xc5\xb3 sukurti pa\xc4\x8diais geriausiais laikomi jo paveikslai: \xe2\x80\x9eMadona su k\xc5\xabdikiu ir 2 angelai\xe2\x80\x9c, \xe2\x80\x9eMadona mi\xc5\xa1ke\xe2\x80\x9c (Berlyno ir Ufici\xc5\xb3 variantai), \xe2\x80\x9eBartolinio tondo\xe2\x80\x9c. Nors dailininkas tuo metu nestokojo pajam\xc5\xb3, ta\xc4\x8diau d\xc4\x97l \xc4\xafvairi\xc5\xb3 nuotyki\xc5\xb3 ir i\xc5\xa1laidavimo buvo beveik skurd\xc5\xbeius. _NEWLINE_1467 m. Fra Filipas Lipis gavo u\xc5\xbesakym\xc4\x85 freskoms Spoleto katedroje Mergel\xc4\x97s Marijos gyvenimo tema. Tai buvo paskutinieji jo darbai. Tuo metu Filipo Lipio mokiniu Spolete jau buvo n\xc4\x97 10 met\xc5\xb3 nesulauk\xc4\x99s s\xc5\xabnus Filippino Lippi. Giorgio Vasari liudijimu, popie\xc5\xbeius buvo suteik\xc4\x99s Filipui i\xc5\xa1ri\xc5\xa1im\xc4\x85 nuo vienuolyst\xc4\x97s \xc4\xaf\xc5\xbead\xc5\xb3 tam, kad jis gal\xc4\x97t\xc5\xb3 vesti Lucrezia Buti, ta\xc4\x8diau dokumento dailininkas nesulauk\xc4\x97. Fra Filipas Lipis mir\xc4\x97 1469 m. spalio 8 arba 10 d. Spolete. Spoleto katedros freskoje \xe2\x80\x9eMarijos mirtis\xe2\x80\x9c dailininkas prie\xc5\xa1 pat savo mirt\xc4\xaf pavaizdavo save, s\xc5\xabn\xc5\xb3 Filippo ir artimiausius pagalbininkus, bei mokinius Fra Diamante ir Pier Matteo d'Amelia. Dailininko k\xc5\xabno i\xc5\xa1ve\xc5\xbeimui \xc4\xaf Florencij\xc4\x85 pasiprie\xc5\xa1ino Spoleto gyventojai. Fra Filipas Lipis palaidotas prie Spoleto katedros. V\xc4\x97liau Medi\xc4\x8diai finansavo monumento ant kapo pastatym\xc4\x85, kur\xc4\xaf suk\xc5\xabr\xc4\x97 jo s\xc5\xabnus Filippino Lippi.\n_START_SECTION_\nK\xc5\xabryba\n_START_PARAGRAPH_\nDaugeliu atveju Fra Filipas Lipis suvienijo savo k\xc5\xabryboje Maza\xc4\x8do ir Fra And\xc5\xbeeliko k\xc5\xabrybines \xc4\xaftakas, jo darbuose vyrauja paprastumas. Filipo Lipio madonos vaizduojamos kaip paprastos motinos su vaikais, pana\xc5\xa1iai ir fresk\xc5\xb3 Prate bei Spolete veik\xc4\x97jai. Vaizdavime dominuoja romantiniai motyvai be dideli\xc5\xb3 pretenzij\xc5\xb3 \xc4\xaf pasl\xc4\x97ptas ar menamas veik\xc4\x97j\xc5\xb3 aistras ar i\xc5\xa1gyvenimus. Filipas Lipis tikriausiai pirmasis i\xc5\xa1 renesanso dailinink\xc5\xb3 panaudojo ovalo formos paveiksl\xc4\x85 (vad. tondo), kaip \xe2\x80\x9eBartolinio tondo\xe2\x80\x9c. Taip pat, pirmasis suteik\xc4\x97 ypating\xc4\x85 d\xc4\x97mes\xc4\xaf veik\xc4\x97j\xc5\xb3 drapiruo\xc4\x8di\xc5\xb3 ir aksesuar\xc5\xb3 tiksliam ir puo\xc5\xa1niam vaizdavimui. Jo pie\xc5\xa1iniai pasi\xc5\xbeymi ai\xc5\xa1kia ir tikslia linija. \xc5\xa0iuos bruo\xc5\xbeus per\xc4\x97m\xc4\x97 Sandras Boti\xc4\x8delis, kuris buvo jo mokiniu ir dirbo su Fra Filipu Lipiu Prate."